"Миграции и гранични общества в средновековна Европа".

доц. д-р Александър Николов

Целта на курса е да запознае обучаемите с проблематиката на средновековните гранични общества и миграции в Европа (тук под Европа разбираме териториите на латинската западна цивилизация и непосредствено граничещите с нея зони на ислямската, славяновизантийската и “евразийската” културни зони) и на граничните общества като теоретичен проблем и като практическа проблематика на базата на няколко примера. Ще бъде направено кратко представяне на теориите за границите и граничните общества в техните два най-широкоизвестни варианта, а именно този на Фредерик Търнър и варианта на Люсиен Февр и Мишел Фуше

Специално внимание ще бъде обърнато на миграциите на германските народи в Ранното средновековие и процесите на тяхната интеграция и асимилация в условията на късноримската политическа и социална система, както и трансформацията на тази система в ранносредновековно европейско общество. Друг основен проблем е разселването на славяните и евразийските степни народи на територията на Източна и Централна Европа и възникването на техните държави, в които се оформят гранични общества между зоните на латинския Запад, славяновизантийския Изток и евразийския степен свят. Третият кръг от проблеми се отнася до германската “Източна колонизация” в Същинското и Късното средновековие и нейното влияние върху народите и обществата на Централна и Източна Европа. Отделен акцент ще бъде представянето на ислямско-християнските контактни зони на Апенинския и Иберийския полуостров. Целта на курса е да очертае само най-основните етапи и насоки на тези процеси, както и дискусионните проблеми около тяхната интерпретация, без претенция за детайлно представяне на отделните проблеми. Така по наше мнение може да бъде очертана една по-цялостна картина на етногенетичните процеси и спецификите на контактните зони и граничните общества в средновековна Европа върху една широка основа.